text: Landbrugsskolen: Vi mistænker ikke nogen af vores elever
  30 september 2016 kl. 12.50
  Forstanderen på Riber Kjærgård Landbrugsskole tror ikke, at hans elever har noget at gøre med torsdagens stenkast.
  Sent torsdag aften blev tre biler ramt af sten kastet fra en bro nær Riber Kjærgård Landbrugsskole. Det har i dag fået Syd- og Sønderjyllands Politi til at afhøre en del af skolens elever.
  Politiets interesse for Riber Kjærgård Landbrugsskole er helt naturlig, mener skoles konstituerede forstander, Chresten Jakobsen:
  - Det er meget nærliggende, at politiet er på skolen nu. Vi ligger tæt på, hvor stenene blev kastet, og der er mange mennesker samlet på skolen, siger han til TV SYD.
  Men alligevel afviser Chresten Jakobsen, at landbrugsskolens elever skulle have noget med de farlige stenkast at gøre.
  Chresten Jakobsen, forstander på Riber Kjærgård Landbrugsskole: "Vi mistænker ikke nogen af vores elever"
  Derfor ligger det heller ikke fast, hvilke konsekvenser det får, hvis det alligevel viser sig at være en eller flere af landbrugsskolens elever, der står bag stenkastene fra broen nær skolen.
  - Det har vi ikke taget stilling til. Er det tilfældet, så er der jo et retssystem, der tager over. Så må vi se, hvad vi gør som skole til den tid.
  Politiet har på nuværende tidspunkt ikke nogen af landbrugsskolens elever under mistanke.
  